b'\n_START_ARTICLE_\nJosip Te\xc5\xa1ija\n_START_PARAGRAPH_\nJosip Te\xc5\xa1ija (Osijek, 21. velja\xc4\x8de 1926. \xe2\x80\x93 Osijek, 4. sije\xc4\x8dnja 2018.), hrvatski arhitekt._NEWLINE_Osnovnu \xc5\xa1kolu i realnu gimnaziju zavr\xc5\xa1io je u Osijeku, a studij arhitekture 1954. godine u Zagrebu na Arhitektonskom fakultetu u klasi profesora Vladimira Turine. Cijeli radni vijek proveo je u rodnome gradu, prvo u gra\xc4\x91evinskom poduze\xc4\x87u Gradnja, a potom u projektnom birou Arhitekt, \xc4\x8diji je bio suosniva\xc4\x8d 1958. Me\xc4\x91u mnogobrojnim projektima koje je projektirao do svog umirovljenja 1985. godine isti\xc4\x8du se stadion Gradski vrt, \xc5\xa1portska dvorana Zrinjevac, Rekreacijski centar Copacabana, Vesla\xc4\x8dki klub Iktus, zgrada I. gimnazije, zgrada donjogradske po\xc5\xa1te u Osijeku, itd. _NEWLINE_Dipl. ing. Te\xc5\xa1ija pripada prvoj generaciji osje\xc4\x8dkih arhitekata koji su zavr\xc5\xa1ili studij arhitekture i po\xc4\x8deli djelovati u Osijeku nakon II. svjetskog rata. U skladu s tada\xc5\xa1njim zahtjevnim uvjetima rada, arhitekt Te\xc5\xa1ija promi\xc4\x8de nove arhitektonske vrijednosti, \xc5\xa1to se o\xc4\x8dituje na prvim objektima koje je radio, a daljnjim realizacijama uspostavio je visoke stru\xc4\x8dne arhitektonske standarde u gradu Osijeku. Posebno se istaknuo (zajedno sa svojim suradnicima) na projektiranju i gradnji stadiona u Gradskom vrtu koji je realiziran (isprojektiran i sagra\xc4\x91en) za samo 76 dana.\n_START_SECTION_\nPriznanja\n_START_PARAGRAPH_\nZa svoj je stru\xc4\x8dni rad dobio niz dru\xc5\xa1tvenih priznanja, me\xc4\x91u kojima u \xc4\x8detiri navrata Nagradu grada Osijeka: za objekt po\xc5\xa1te u Donjem gradu, za energanu u dvori\xc5\xa1tu Saponije u Donjem gradu, za projekt ure\xc4\x91enja restorana Bastion u Tvr\xc4\x91i (koautori arhitekti Franjo Mesari\xc4\x87 i Dragutin Kapun), te za \xc5\xbeivotno djelo.'